text: Væltet vindmølle-transport blokerede rundkørsel nær Esbjerg Havn
  02 marts 2017 kl. 05.10
  En vindmølletransport væltede onsdag aften ved rundkørslen på H. E. Bluhmes Vej i Esbjerg nær havnen. Bjærgningen har stået på hele natten.
  En vindmølletransport væltede onsdag aften nær rundkørslen på H. E. Bluhmes Vej i Esbjerg nær havnen. Bjærgningen har stået på hele natten. Kort før klokken 06 kunne Syd- og Sønderjyllands Politi meddele, at vejen atter kan passeres af biler, mens cykelstien er fortsat er spærret.
  - Vindmølletransporten var væltet helt om på siden, da et eller andet gik galt kort før vindmølletårnet var nået frem til udskibning på Esbjerg Havn, siger vagtchef Claus Skovgaard, Syd- og Sønderjyllands Politi, torsdag morgen til TV SYD.
  Uheldet skete kort efter kl. 22, og først 8 timer senere var vejbanen ryddet. Vindmølletårnet ligger nu ved siden af vejen, så biler kan passere uden problemer. Den rager dog ind over cykelstien.
  Der udskibes mange vindmøller via Esbjerg Havn. Stort set hver eneste nat året rundt er der vindmølletransporter på landevejene. Når de meget store specialkøretøjer får mekaniske problemer - eller som i aftes i Esbjerg - vælter, er det et omfattende og krævende arbejde at få bragt transporterne på ret køl og videre til bestemmelsesstedet.
  Ingen mennesker kom noget til ved aftenens uheld i Esbjerg.
  